*****

ΚΑΝΟΝΙΣΜΟΣ (ΕΟΚ) αριθ. 1289/87 ΤΗΣ ΕΠΙΤΡΟΠΗΣ

της 8ης Μαΐου 1987

για την επιβολή προσωρινού δασμού αντιντάμπινγκ στις εισαγωγές ουρίας καταγωγής Τσεχοσλοβακίας, Λαοκρατικής Δημοκρατίας της Γερμανίας, Κουβέιτ, Λιβύης, Σαουδικής Αραβίας, Σοβιετικής Ένωσης, Τρινιδάδ και Τομπάγκο και Γιουγκοσλαβίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 11,

Μετά από διαβουλεύσεις στο πλαίσιο της συμβουλευτικής επιτροπής όπως προβλέπεται από τον προαναφερόμενο κανονισμό,

Εκτιμώντας ότι:

Α. ΔΙΑΔΙΚΑΣΙΑ

(1) Τον Ιούλιο του 1986 η Επιτροπή έλαβε καταγγελία που υποβλήθηκε από την CMC-Engrais (Common Market Committee of the Nitrogen and Phosphate Fertilizer Industry) εξ ονόματος παραγωγών ουρίας, των οποίων η συλλογική παραγωγή αποτελεί ουσιαστικά το σύνολο της κοινοτικής παραγωγής του εν λόγω προϊόντος. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ και ως προς την υλική ζημία που προέκυψε, τα οποία στοιχεία θεωρήθηκαν επαρκή για να δικαιολογήσουν την κίνηση διαδικασίας. Κατά συνέπεια, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την κίνηση διαδικασίας αντιντάμπινγκ όσον αφορά τις εισαγωγές στην Κοινότητα ουρίας που υπάγεται στις διακρίσεις 31.02 Β και ex 31.02 Γ του κοινού δασμολογίου, που αντιστοιχούν στους κώδικες ΝΙΜΕΧΕ 31.02-15 και 31.02-80, καταγωγής Τσεχοσλοβακίας, Λαοκρατικής Δημοκρατίας της Γερμανίας, Κουβέιτ, Λιβύης, Σαουδικής Αραβίας, Σοβιετικής Ένωσης, Τρινιδάδ και Τομπάγκο και Γιουγκοσλαβίας και άρχισε έρευνα.

Η Επιτροπή δημοσίευσε επίσης ανακοίνωση (3) σχετικά με τους συμπληρωματικούς ισχυρισμούς των καταγγελλόντων ως προς τους όρους υπό τους οποίους θα ήταν δυνατόν να ληφθούν μέτρα αντιντάμπινγκ με αναδρομική ισχύ.

(2) Η Επιτροπή ενημέρωσε επίσημα για το θέμα αυτό τους ενδιαφερόμενους εξαγωγείς και εισαγωγείς, τους αντιπροσώπους της χώρας εξαγωγής και τους καταγγέλλοντες και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

(3) Οι περισσότεροι από τους γνωστούς παραγωγούς, εξαγωγείς και εισαγωγείς, γνωστοποίησαν γραπτώς τις απόψεις τους. Οι παραγωγοί/εξαγωγείς, της Λαοκρατικής Δημοκρατίας της Γερμανίας, της Λιβύης, της Γιουγκοσλαβίας, του Τρινιδάδ και Τομπάγκο και ορισμένοι εισαγωγείς ζήτησαν να γίνουν και έγιναν δεκτοί σε ακρόαση.

(4) Ορισμένοι αγοραστές ουρίας υπέβαλαν γραπτές παρατηρήσεις.

(5) Η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες με σκοπό την προκαταρκτική διαπίστωση ντάμπινγκ και πραγματοποίησε έρευνα στις εγκαταστάσεις των:

α) παραγωγών ΕΟΚ:

Βέλγιο

Nederlandse Stikstof Maatschappij (NSM), Brussel, θυγατρική της Norsk Hydro

Γαλλία

CDF Chimie AZF, Paris

Compagnie francaise de l'Azote (COFAZ), Paris (από 1ης Φεβρουαρίου 1986, θυγατρική της Norsk Hydro)

Ιταλία

Agrimont SpA, Milano (θυγατρική της Montedison)

Enichem Agricultura, Milano (θυγατρική της Enichem)

Ηνωμένο Βασίλειο

Imperial Chemical Industries Ltd PLC (ICI), Billingham.

β) παραγωγών/εξαγωγέων εκτός ΕΟΚ:

Κουβέιτ

Petrochemical Industry Company (PIC), Kuwait (θυγατρική της Kuwait Petroleum Company)

Σαουδική Αραβία

Al-Jubail Fertilizer Company (SAMAD), Al-Jubail και Saudi Arabian Fertilizer Company (SAFCO), Dammam, που είναι και οι δύο θυγατρικές της Saudi Basic Industries Corporation (SABIC), Riyadh.

Τρινιδάδ και Τομπάγκο

National Energy Corporation of Trinidad and Tobago Ltd, (NEC), Point Lisas και

Fertilizers of Trinidad and Tobago Ltd (FERTRIN), Point Lisas.

(6) Η Επιτροπή ζήτησε και έλαβε λεπτομερείς γραπτές παρατηρήσεις εκ μέρους των καταγγελλόντων κοινοτικών παραγωγών και εκ μέρους των περισσότερων εξαγωγέων και εισαγωγέων και επαλήθευσε τις πληροφορίες που περιείχαν οι παρατηρήσεις αυτές, στο βαθμό που έκρινε αναγκαίο.

(7) Η έρευνα ως προς την ύπαρξη ντάμπινγκ κάλυψε την περίοδο από την 1η Ιουλίου 1985 έως τις 30 Σεπτεμβρίου 1986.

Β. ΝΤΑΜΠΙΝΓΚ

i) Κανονική αξία

α) Σαουδική Αραβία

(8) Η κανονική αξία καθορίστηκε προσωρινά με βάση τις εγχώριες τιμές της SAFCO, η οποία είχε προβεί σε πωλήσεις ουρίας που παρήγαγε η SAMAD κατά την περίοδο που κάλυψε η έρευνα και είχε προσκομίσει επαρκή αποδεικτικά στοιχεία.

(9) Για το σκοπό αυτό χρησιμοποιήθηκαν οι τιμές πώλησης που εφήρμοσε η SAFCO σε ανεξάρτητους πελάτες. Η Επιτροπή υιοθέτησε αυτές τις τιμές για τους ακόλουθους λόγους:

Στο άρθρο 2 παράγραφος 3 στοιχείο α) του κανονισμού (ΕΟΚ) αριθ. 2176/84 ορίζεται ότι η κανονική αξία πρέπει να βασίζεται στις τιμές που έχουν πράγματι πληρωθεί ή πρέπει να πληρωθούν κατά τις συνήθεις εμπορικές πράξεις· στο άρθρο 2 παράγραφος 7 δίδεται το δικαίωμα στην Επιτροπή να αγνοεί τις τιμές που επιβαρύνονται για τις συναλλαγές μεταξύ συνδεομένων εταιρειών, εκτός αν οι τιμές και το κόστος που προκύπτει είναι δυνατόν να συγκριθούν με τις τιμές και το κόστος των συναλλαγών που πραγματοποιούνται μεταξύ μερών οι οποίες δεν έχουν τέτοιου είδους σχέση. Σ' αυτήν την περίπτωση, επειδή δεν πραγματοποιήθηκαν πωλήσεις από την κατασκευαστική εταιρεία ( SAMAD) προς μη συνδεόμενα τρίτα μέρη, η Επιτροπή δεν μπόρεσε να διαπιστώσει αν οι τιμές και το κόστος που πραγματοποιήθηκαν κατά τις πωλήσεις μεταξύ SAMAD και SAFCO αντιστοιχούσαν σε συναλλαγές μεταξύ μη συνδεομένων εταιρειών.

Τα αποδεικτικά στοιχεία που προσκομίστηκαν κατά τη διάρκεια της έρευνας έδειξαν ότι οι SAMAD και SAFCO αποτελούν αναπόσπαστο μέρος ενός ομίλου εταιρειών (SABIC). Το γεγονός ότι αποτελούν νομικά χωριστές ενότητες δεν μεταβάλλει σε τίποτα την ύπαρξη μιας μοναδικής οικονομικής ενότητας. Το σημαντικότερο στοιχείο στη συγκεκριμένη περίπτωση δεν είναι η νομική διάρθρωση αλλά το γεγονός ότι η SAFCO ενεργεί ως εταιρεία πωλήσεων όσον αφορά το εν λόγω προϊόν που κατασκευάζεται από τη SAMAD.

(10) Δεδομένου ότι οι εξαγωγές προς την Κοινότητα, κατά την περίοδο που κάλυψε η έρευνα αφορούσαν όχι μόνον το υλικό που έχει υποστεί επεξεργασία αλλά, επίσης, και το υλικό που δεν έχει υποστεί επεξεργασία, θεωρήθηκε σκόπιμο να καθοριστεί η κανονική αξία χωριστά για καθέναν από τους τύπους αυτούς.

β) Κουβέιτ, Τρινιδάδ και Τομπάγκο

(11) Κατά τον καθορισμό της κανονικής αξίας, η Επιτροπή έλαβε υπόψη το γεγονός ότι δεν πραγματοποιήθηκαν σημαντικές πωλήσεις ομοειδούς προϊόντος στην εγχώρια αγορά αυτών των χωρών. Ως εκ τούτου η Επιτροπή έκρινε ότι η κανονική αξία για τις εταιρείες παραγωγής στις εν λόγω χώρες έπρεπε να καθοριστεί με βάση την κατασκευασμένη αξία.

Οι κατασκευασμένες αξίες καθορίστηκαν με βάση το κόστος παραγωγής στο οποίο προστέθηκε ένα εύλογο περιθώριο κέρδους. Το κόστος παραγωγής υπολογίστηκε με βάση το συνολικό κόστος, τόσο το σταθερό όσο και το μεταβλητό το οποίο προέκυψε κατά τις συνήθεις εμπορικές πράξεις στη χώρα καταγωγής, για τα υλικά και την κατασκευή, συν ένα εύλογο περιθώριο για τα έξοδα πωλήσεων καθώς και για τα διοικητικά και τα άλλα γενικά έξοδα.

Όσον αφορά τον παραγωγό στο Κουβέιτ, ένα περιθώριο κέρδους 10 % θεωρήθηκε εύλογο με βάση την προηγούμενη αποδοτικότητα της εταιρείας και το περιθώριο αυτό προστέθηκε στο κόστος. Όσον αφορά τον παραγωγό στο Τρινιδάδ και Τομπάγκο, καθορίστηκε προσωρινά περιθώριο κέρδους 7 %. Αυτό το περιθώριο θεωρήθηκε εύλογο, δεδομένου ότι η κανονική παραγωγή άρχισε μόνο το 1985, και με βάση τα περιθώρια κέρδους που διαπιστώθηκαν για τους εξαγωγείς του εν λόγω προϊόντος σε άλλες χώρες τις οποίες αφορά η παρούσα διαδικασία. Αυτό το περιθώριο προστέθηκε στο κόστος.

Ο παραγωγός στο Τρινιδάδ και Τομπάγκο ζήτησε από την Επιτροπή να αφαιρεθεί από το κόστος παραγωγής η απόσβεση του χρέους και η υποτίμηση, προβάλλοντας το επιχείρημα ότι είχε αρχίσει την παραγωγή του εν λόγω προϊόντος πρόσφατα και ότι, ως εκ τούτου, αυτό το κόστος δεν έπρεπε να θεωρηθεί ότι είχε προκύψει κατά τις συνήθεις εμπορικές πράξεις. Το εν λόγω σύστημα δεν μπορεί να ικανοποιηθεί, επειδή αυτά τα στοιχεία θεωρούνται ότι αποτελούν μέρος του κόστους παραγωγής μιας εταιρείας σε χώρα που έχει οικονομία αγοράς. Ζητήθηκε επίσης να αφαιρεθεί το κόστος χρηματοδότησης όσον αφορά την κατασκευή του εργοστασίου, επειδή, στην αντίθετη περίπτωση, η Κοινότητα θα καταστρατηγούσε τα άρθρα 129 και 185 της τρίτης σύμβασης Λομέ. Ωστόσο, το αίτημα αυτό δεν μπορεί να ικανοποιηθεί, επειδή πρέπει να λαμβάνεται υπόψη το στάδιο ανάπτυξης της χώρας εξαγωγής μόνον όταν εξετάζεται ποιο μέτρο είναι το καταλληλότερο και όχι όταν καθορίζεται το ντάμπινγκ, για το οποίο πρέπει να εφαρμόζονται αντικειμενικά κριτήρια. Αυτή η ερμηνεία συμβιβάζεται με το άρθρο 13 της συμφωνίας για την εφαρμογή του άρθρου VI της GATT. γ) Γιουγκοσλαβία

(12) Επειδή ο εξαγωγέας δεν συνεργάστηκε σε ικανοποιητικό βαθμό, η κανονική αξία προσδιορίστηκε προσωρινά, σύμφωνα με το άρθρο 7 παράγραφος 7 στοιχείο β) του κανονισμού (ΕΟΚ) αριθ. 2176/84, με βάση τα διαθέσιμα στοιχεία, δηλαδή τις εγχώριες τιμές που πρέπει να καταβάλλονται στην εγχώρια αγορά, όπως αναφέρεται στην καταγγελία.

δ) Λιβύη

(13) Επειδή ο εξαγωγέας δεν συνεργάστηκε σε ικανοποιητικό βαθμό, η κανονική αξία προσδιορίστηκε προσωρινά, σύμφωνα με το άρθρο 7 παράγραφος 7 στοιχείο β) του κανονισμού (ΕΟΚ) αριθ. 2176/84, με βάση τα διαθέσιμα στοιχεία, δηλαδή την κατασκευασμένη αξία, όπως αναφέρεται στην καταγγελία. Η Επιτροπή εξέτασε το κόστος που χρησιμοποιήθηκε στην καταγγελία για τον υπολογισμό της κατασκευασμένης αξίας, στο βαθμό που ήταν δυνατό και διαπίστωσε ότι ήταν εύλογο.

Το ίδιο περιθώριο κέρδους μ' αυτό που χρησιμοποιήθηκε όσον αφορά τον παραγωγό στο Κουβέιτ, προστέθηκε στο κόστος.

ε) Τσεχοσλοβακία, Λαοκρατική Δημοκρατία της Γερμανίας και Σοβιετική Ένωση

(14) Για να καθορίσει αν οι εισαγωγές από την Τσεχοσλοβακία, τη Λαοκρατική Δημοκρατία της Γερμανίας και τη Σοβιετική Ένωση αποτελούσαν αντικείμενο ντάμπινγκ, η Επιτροπή έλαβε υπόψη το γεγονός ότι οι χώρες αυτές δεν έχουν οικονομία αγοράς, και επομένως στήριξε τις διαπιστώσεις της στην κανονική αξία σε χώρα με οικονομία αγοράς. Για το σκοπό αυτό, οι καταγγέλλοντες είχαν προτείνει την αυστριακή αγορά.

(15) Ωστόσο, οι περισσότεροι από τους εξαγωγείς και εισαγωγείς του εν λόγω προϊόντος καταγωγής αυτών των τριών χωρών έφεραν αντιρρήσεις ως προς αυτή την επιλογή. Επιπλέον, για να αποφεύγονται πρόσθετα διοικητικά έξοδα, η Επιτροπή καθορίζει συνήθως την κανονική αξία σε μία από αυτές τις χώρες με οικονομία αγοράς, την οποία αφορά επίσης η διαδικασία. Ως εκ τούτου, κάλεσε τα μέρη να υποβάλλουν τις παρατηρήσεις τους όσον αφορά τη δυνατότητα καθορισμού της κανονικής αξίας σε μία από τις πέντε χώρες με οικονομία αγοράς τις οποίες αφορά η παρούσα διαδικασία και ειδικότερα όσον αφορά τη Σαουδική Αραβία, σχετικά με την οποία οι καταγγέλλοντες είχαν προτείνει ότι η κανονική αξία έπρεπε να καθοριστεί με βάση τις εγχώριες τιμές.

Η επιλογή της Σαουδικής Αραβίας αμισβητήθηκε από τους εισαγωγείς του προϊόντος της Σοβιετικής Ένωσης, κυρίως για τους εξής λόγους:

i) με την επιλογή των εγχωρίων τιμών στη Σαουδική Αραβία, η κανονική αξία θα είναι υψηλότερη από ότι η κανονική αξία στην Αυστρία, την οποία πρότειναν οι καταγγέλλοντες·

ii) οι καταναλωτές ουρίας στη Σαουδική Αραβία οφελούνται, σύμφωνα με τους ισχυρισμούς, από επιδοτήσεις, γεγονός που τους επιτρέπει να καταβάλουν τεχνητά υψηλότερες τιμές·

iii) μικρό μόνο ποσοστό της παραγωγής ουρίας στη Σαουδική Αραβία καταναλώνεται στην εγχώρια αγορά.

Ωστόσο, αυτά τα επιχειρήματα απορρίπτονται επειδή:

i) η κανονική αξία που προτείνουν οι καταγγέλλοντες είναι ένα μόνον από τα στοιχεία που πρέπει να εξετάζει η Επιτροπή όταν επιλέγει την κατάλληλη χώρα με οικονομία αγοράς·

ii) δεν υποβλήθηκε κανένα στοιχείο που να αποδεικνύει ότι οι καταναλωτές στη Σαουδική Αραβία οφελούνται από επιδοτήσεις ούτε ότι, για το λόγο αυτό, οι τιμές είναι τεχνητά υψηλές στη Σαουδική Αραβία·

iii) διαπιστώθηκε ότι δεν υπάρχει δυσαναλογία μεταξύ του όγκου πωλήσεων ουρίας που πραγματοποιούνται στην εγχώρια αγορά στη Σαουδική Αραβία, αφενός, και του όγκου πωλήσεων που εξάγονται προς την Κοινότητα, αφετέρου, ούτε, γενικότερα, με τον όγκο των πωλήσεων που εξάγονται γενικά.

(16) Η Επιτροπή θεώρησε ότι, στο πλαίσιο του παρόντος κανονισμού για την επιβολή προσωρινού δασμού, η Σαουδική Αραβία αποτελεί την κατάλληλη και εύλογα ανάλογη χώρα σύμφωνα με το άρθρο 2 παράγραφος 5 του κανονισμού (ΕΟΚ) αριθ. 2176/84 για τους εξής λόγους:

i) η Σαουδική Αραβία δεν είναι μια ιδιαίτερα προστατευμένη αγορά, δεδομένου ότι οι εισαγωγείς ουρίας δεν επιβαρύνονται από δασμούς, τουλάχιστον όσον αφορά την ουρία καταγωγής της Κοινότητας·

ii) οι τιμές που εφαρμόζονται στη Σαουδική Αραβία για την ουρία που κατασκευάζεται από την SAMAD δεν ήταν δυσανάλογες με το κόστος παραγωγής·

iii) το προϊόν καταγωγής Σαουδικής Αραβίας είναι ομοειδές προς το προϊόν καταγωγής των ενδεχομένων στη διαδικασία χωρών κρατικού εμπορίου·

iv) με βάση τα διαθέσιμα στοιχεία δεν διαπιστώνονται σημαντικές διαφορές στην τεχνολογία και στις διαδικασίες παραγωγής, οι οποίες μπορούν να οδηγήσουν σε σημαντικές διαφορές του κόστους παραγωγής στη Σαουδική Αραβία και στις τρεις άλλες ενδιαφερόμενες χώρες·

v) διαπιστώθηκε ότι η μορφή της πρώτης ύλης, δηλαδή το αέριο, που χρησιμοποιείται για την παραγωγή αμμωνίας από την οποία παράγεται η ουρία και η οποία αντιστοιχεί συνήθως στο 50 % τουλάχιστον του κόστους παραγωγής, παρουσιάζει δυνατότητες σύγκρισης. Επειδή τα πλεονεκτήματα τα οποία είναι δυνατόν να οφείλονται στο γεγονός ότι οι χώρες εξαγωγής έχουν τα δικά τους αποθέματα αερίου, μπορούν να έχουν ορισμένες επιπτώσεις στις τιμές πώλησης της ουρίας, η επιλογή της Σαουδικής Αραβίας θεωρείται σωστή, δεδομένου ότι τόσο η Σαουδική Αραβία όσο και η Σοβιετική Ένωση βρίσκονται σε ανάλογη κατάσταση. Όσον αφορά την Τσεχοσλοβακία και τη Λαοκρατική Δημοκρατία της Γερμανίας οι οποίες δεν έχουν τέτοιους φυσικούς πόρους, αυτή η επιλογή θεωρείται ότι είναι προς όφελός τους.

ii) Τιμές εξαγωγής

(17) Οι τιμές εξαγωγής καθορίζονται γενικά με βάση τις τιμές που έχουν πράγματι πληρωθεί ή πρέπει να πληρωθούν για τα προϊόντα που εξάγονται προς την Κοινότητα.

Όσον αφορά τις εξαγωγές στην Κοινότητα του προϊόντος καταγωγής Σοβιετικής Ένωσης, διαπιστώθηκε ότι το μεγαλύτερο μέρος τους είχε πραγματοποιηθεί μέσω θυγατρικής εταιρείας στην Κοινότητα. Σε αυτές τις περιπτώσεις, η τιμή εξαγωγής κατασκευάζεται συνήθως δυνάμει του άρθρου 2 παράγραφος 8 στοιχείο β) του κανονισμού (ΕΟΚ) αριθ. 2176/84, με βάση την τιμή με την οποία το εισαγόμενο προϊόν μεταπωλείται για πρώτη φορά σε ανεξάρτητο αγοραστή. Ωστόσο, για να γίνει ο προκαταρκτικός προσδιορισμός και με την επιφύλαξη της έρευνας που θα πραγματοποιηθεί επί τόπου στις εγκαταστάσεις του εισαγωγέα, αρκεί να προσδιοριστεί η τιμή εξαγωγής για αυτές τις συναλλαγές με βάση την αξία τιμολογίου που καταβάλλει ο εισαγωγέας στον εξαγωγέα. Σχετικά με αυτό, υπάρχουν λόγοι να πιστεύεται ότι οι τιμές τιμολογίου δεν είναι κατά σημαντικό βαθμό διαφορετικές από το επίπεδο το οποίο επιτυγχάνεται όταν κατασκευάζεται η τιμή εξαγωγής.

Όσον αφορά τις τιμές εξαγωγής που εφαρμόζονται για τις προμήθειες προς την Κοινότητα, πολλοί εξαγωγείς ισχυρίστηκαν ότι δεν είχαν άλλη επιλογή παρά να πραγματοποιούν πωλήσεις στις χαμηλές τιμές που διαπίστωσε η Επιτροπή κατά τη διάρκεια της έρευνας, λόγω του παγκοσμίως χαμηλού επιπέδου τιμών αυτού του προϊόντος.

Σχετικά με αυτό η Επιτροπή διαπίστωσε ότι υπήρχαν αντιφατικές πληροφορίες οι οποίες έδειχναν ότι οι τιμές εκτός της Κοινότητας ήταν άλλοτε υψηλότερες και άλλοτε χαμηλότερες από ό,τι στο εσωτερικό της Κοινότητας. Εν πάση περιπτώσει, το γεγονός ότι οι τιμές για ένα συγκεκριμένο προϊόν συμπιέζονται εκτός της Κοινότητας, δεν αιτιολογεί με κανέναν τρόπο τους εξαγωγείς οι οποίοι πωλούν τα προϊόντα τους σε τιμές που αποτελούν αντικείμενο ντάμπινγκ στο εσωτερικό της Κοινότητας. Το αν αυτές οι εισαγωγές προκαλούν ή όχι σημαντική ζημία είναι άλλο θέμα, το οποίο εξετάζεται κατωτέρω.

iii) Σύγκριση

(18) Κατά τη σύγκριση της κανονικής αξίας με τις τιμές εξαγωγής, η Επιτροπή έλαβε υπόψη, όπου έκρινε κατάλληλο, τις διαφορές που επιδρούν στη δυνατότητα σύγκρισης των τιμών. Σχετικά με τις διαφορές των συνθηκών και όρων πωλήσεως, οι προσαρμογές περιορίστηκαν στις διαφορές οι οποίες έχουν άμεση σχέση με τις πωλήσεις που αφορά αυτή η έρευνα, όπως όροι πίστωσης, τραπεζικές επιβαρύνσεις, μεταφορά, ασφάλεια, προμήθειες, συσκευασία και φόρτωση.

(19) Τα αιτήματα για να γίνουν και άλλες προσαρμογές, όπως μισθοί που καταβάλλονται στους πωλητές, τεχνική βοήθεια, δημοσιότητα και έξοδα αποθήκευσης, δεν έγιναν δεκτά σε αυτό το στάδιο της διαδικασίας επειδή δεν υποβλήθηκε κανένα αποδεικτικό στοιχείο ή δεν υποβλήθηκαν ικανοποιητικά στοιχεία για να καταδηχθεί ότι οι διαφορές του κόστους είχαν άμεση σχέση με τις πωλήσεις που αφορούσε η έρευνα.

(20) Η σύγκριση των τιμών εξαγωγής με την κανονική αξία πραγματοποιήθηκε ως εξής:

1.2 // Σαουδική Αραβία: // εκ της αποθήκης // Κουβέιτ, Τρινιδάδ και

Τομπάγκο: // fob // Γιουγκοσλαβία, Λιβύη, Λαοκρατική Δημοκρατία της Γερμανίας και Σοβιετική Ένωση // εκ του εργοστασίου

iv) Περιθώρια ντάμπινγκ

(21) Τα περιθώρια ντάμπινγκ που υπολογίστηκαν για κάθε εξαγωγέα αντιστοιχούν στο ποσό κατά το οποίο η κανονική αξία, όπως καθορίστηκε, υπερβαίνει την τιμή κάθε εξαγωγής προς την Κοινότητα.

Η προκαταρκτική εξέταση των γεγονότων έδειξε την ύπαρξη πρακτικών ντάμπινγκ όσον αφορά τους παραγωγούς/εξαγωγείς που ενέχονται στην παρούσα διαδικασία.

(22) Αυτά τα περιθώρια ποικίλλουν ανάλογα με τον εξαγωγέα, και τα μέσα σταθμισμένα περιθώρια για καθέναν από τους εξαγωγείς που αφορούσε η έρευνα ήταν τα ακόλουθα:

1.2 // // % // α) Σαουδική Αραβία // // SAMAD // 61 // β) Κουβέιτ // // PIC // 45 // γ) Τρινιδάδ και Τομπάγκο // // NEC // 43 // δ) Γιουγκοσλαβία // // INA // 78 // ε) Λιβύη // // NAPETCO // 69 // ζ) Τσεχοσλοβακία // // Petrimex // 40 // η) Λαοκρατική Δημοκρατία της Γερμανίας // // Chemie-Export-Import // 59 // θ) Σοβιετική Ένωση // // Sojuzpromexport // 63

Γ. ΖΗΜΙΑ

(23) Όσον αφορά τη ζημία που έχει προκληθεί από τις εισαγωγές που αποτελούν αντικείμενο ντάμπινγκ, τα στοιχεία που διαθέτει η Επιτροπή δείχνουν ότι οι εισαγωγείς ουρίας στην Κοινότητα από την Τσεχοσλοβακία, τη Λαοκρατική Δημοκρατία της Γερμανίας, το Κουβέιτ, τη Λιβύη, τη Σοβιετική Ένωση, τη Σαουδική Αραβία, το Τρινιδάδ και το Τομπάγκο και τη Γιουγκοσλαβία αυξήθηκαν από 89 965 τόνους το 1984 σε 298 595 τόνους το 1985, δηλαδή κατά 232 %. Κατά τους πρώτους εννέα μήνες του 1986 αυτές οι εισαγωγές ανέρχονταν σε 713 621 τόνους. Με την υπόθεση ότι οι εισαγωγές εξακολούθησαν με τον ίδιο ρυθμό κατά τους τελευταίους τρεις μήνες του 1986, οι εισαγωγές από αυτές τις χώρες αναμένεται να ανέλθουν σε 951 496 τόνους, δηλαδή να σημειώσουν νέα αύξηση κατά 219 % το 1986 σε σχέση με το 1985.

Οι εισαγωγές (σε τόνους) από καθεμία από τις χώρες που αφορά αυτή η διαδικασία, αυξήθηκαν μεταξύ 1984 και 1986 (με την υπόθεση ότι οι εισαγωγές συνέχισαν να πραγματοποιούνται με τον ίδιο ρυθμό κατά τους τρεις τελευταίους μήνες του 1986, όπως κατά τους πρώτους εννέα μήνες του 1986), ως εξής:

1.2.3.4 // // // // // // 1984 // 1985 // 1986 // // // // // Τσεχοσλοβακία // 34 257 // 33 621 // 41 269 // Λαοκρατική Δημοκρατία της Γερμανίας // 33 771 // 26 180 // 96 365 // Κουβέιτ // - // 11 212 // 62 279 // Λιβύη // 2 188 // 15 252 // 243 158 // Σαουδική Αραβία // - // 20 000 // 147 300 // Σοβιετική Ένωση // 4 000 // 140 000 // 194 667 // Τρινιδάδ και Τομπάγκο // - // 30 209 // 126 495 // Γιουγκοσλαβία // 15 749 // 22 121 // 39 963 // // // //

(24) Αυτή η εξέλιξη αντιστοιχεί σε αύξηση του τμήματος της αγοράς που κατέχουν αυτές οι χώρες στην Κοινότητα από 2,32 % το 1984 σε 7,28 % το 1985 και σε 20 % το 1986. Αν η ποσότητα της ουρίας που παρασκευάζεται από τους κοινοτικούς παραγωγούς και προορίζεται για εξηρτημένες πωλήσεις, αφαιρεθεί από τη συνολική κατανάλωση στην Κοινότητα, αυτή η εξέλιξη αντιστοιχεί σε αύξηση του τμήματος της αγοράς που κατέχουν οι εισαγωγές οι οποίες αποτελούν αντικείμενο ντάμπινγκ, από 3,29 % το 1984 σε 10,15 % το 1985 και σε 26 % το 1986. Αν η αύξηση αφορά τη χρησιμοποίηση της ουρία μόνο στο γεωργικό τομέα, με την υπόθεση ότι το 90 % των εισαγωγών που αποτελούν αντικείμενο ντάμπινγκ πωλείται στον εν λόγω τομέα, αυτή η εξέλιξη αντιστοιχεί σε αύξηση του τμήματος της αγοράς από 3,85 % το 1984 σε 11,55 % το 1985 και σε 28,74 % το 1986.

(25) Πολλά μέρη ισχυρίστηκαν ότι, κατά τον υπολογισμό των επιπτώσεων των εισαγωγών προϊόντων που αποτελούν αντικείμενο ντάμπινγκ στην κοινοτική βιομηχανία, πρέπει να λαμβάνεται υπόψη το γεγονός ότι οι ίδιοι οι κοινοτικοί παραγωγοί αγόρασαν μέρος των εν λόγω προϊόντων.

Σχετικά με αυτό διαπιστώθηκε ότι κατά την περίοδο που κάλυψε η έρευνα, περίπου 80 000 τόνοι ουρίας καταγωγής Λαοκρατικής Δημοκρατίας της Γερμανίας, Λιβύης, Τρινιδάδ και Τομπάγκο και Σοβιετικής Ένωσης είχαν εισαχθεί άμεσα ή έμμεσα από τους κοινοτικούς παραγωγούς ουρίας.

α) Κατά την περίοδο που κάλυψε η έρευνα, οι γάλλοι παραγωγοί αγόρασαν περίπου 40 000 τόνους των προϊόντων που αποτελούσαν αντικείμενο ντάμπινγκ. Αυτές οι συναλλαγές πραγματοποιήθηκαν κυρίως επειδή ένας από τους παραγωγούς είχε κλείσει την επιχείρισή του επί εννέα μήνες το 1985 με σκοπό να βελτιώσει αποδοτικότητά του, και το γεγονός αυτό οδήγησε σε ανεπάρκεια του υλικού που ήταν διαθέσιμο για την προμήθεια των εγχώριων πελατών. Οι γάλλοι παραγωγοί ισχυρίστηκαν ότι ήθελαν επίσης να εμποδίσουν ορισμένους από τους πελάτες τους από το να στραφούν σε άλλη πηγή προμήθειας. Με βάση τις πληροφορίες που διαθέτει η Επιτροπή, οι τιμές μεταπώλησης του εισαγόμενου προϊόντος ήταν ίδιες με τις τιμές που εφαρμόζουν οι παραγωγοί για τα δικά τους προϊόντα.

β) Οι ιταλοί παραγωγοί αγόρασαν τη συνολική ποσότητα ουρίας καταγωγής Σοβιετικής Ένωσης, η οποία είχε εισαχθεί στην Ιταλία κατά την περίοδο που κάλυψε η έρευνα, δηλαδή 16 881 τόνους.

Περίπου 4 500 τόνοι από την ποσότητα αυτή μεταπωλήθηκαν σε τακτικούς πελάτες σε τιμές που ήταν σημαντικά χαμηλότερες από τις τιμές πώλησης που εφαρμόζουν για το προϊόν που κατασκευάζεται στην Ιταλία. Όσον αφορά τις υπόλοιπες ποσότητες οι τιμές μεταπώλησης ήταν ίδιες με αυτές που εφαρμόζονται για το προϊόν που κατασκευάζεται και πωλείται στην Ιταλία.

γ) Το 1986 ο πορτογάλος παραγωγός ουρίας αγόρασε 17 182 τόνους του εν λόγω προϊόντος καταγωγής Λιβύης και περίπου 6 000 τόνους ουρίας καταγωγής Λαοκρατικής Δημοκρατίας της Γερμανίας. Οι συναλλαγές αυτές ήταν αποτέλεσμα της διακοπής της παραγωγής στις εγκαταστάσεις του εν λόγω παραγωγού.

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. C 254 της 11. 10. 1986, σ. 3.

(3) ΕΕ αριθ. C 34 της 12. 2. 1987, σ. 3.

Υπ' αυτές τις συνθήκες, και στο πλαίσιο του παρόντος κανονισμού για την επιβολή προσωρινού δασμού, η Επιτροπή αποφάσισε ότι οι γάλλοι και οι ιταλοί παραγωγοί οι οποίοι εισήγαγαν και μεταπώλησαν το προϊόν που αποτελούσε αντικείμενο ντάμπινγκ, δεν πρέπει να εξαιρεθούν από τον κλάδο τη κοινοτικής βιομηχανίας που έχει θιγεί από τις εισαγωγές οι οποίες αποτελούσαν αντικείμενο ντάμπινγκ. Οι ποσότητες που εισήχθησαν και μεταπωλήθηκαν από αυτούς τους παραγωγούς αντιστοιχούν σε μικρό τμήμα (0,33 % και 3,8 % το 1985 και κατά τους πρώτους εννέα μήνες του 1986 αντίστοιχα) των συνολικών πωλήσεων ουρίας για γεωργικούς σκοπούς, οι οποίες πραγματοποιήθηκαν από τους καταγγέλλοντες κοινοτικούς παραγωγούς στην Κοινότητα και μόνο ένα μικρό μέρος, που αντιστοιχεί στο 0,14 % και 1,44 % αντίστοιχα της συνολικής κατανάλωσης στην Κοινότητα, μεταπωλήθηκε σε ιδιαίτερα χαμηλές τιμές. Η Επιτροπή συμφωνεί ότι στο βαθμό που έχει προκληθεί ζημία στους κοινοτικούς παραγωγούς από τις πωλήσεις που πραγματοποιήθηκαν σε χαμηλές τιμές, υπαίτιοι για αυτή τη ζημία ήταν οι ίδιοι. Το γεγονός ότι οι συναλλαγές αυτές είχαν περιορισμένο χαρακτήρα δεν επηρεάζει το ποσοστό του προσωρινού δασμού. Στο βαθμό που το μεγαλύτερο μέρος αυτών των εισαγωγών μεταπωλήθηκε σε τιμές που αντιστοιχούν με τις τιμές των παραγωγών, δεν προκλήθηκε ζημία στους ίδιους τους κοινοτικούς παραγωγούς. Ωστόσο, επειδή η παραγωγή του πορτογάλου παραγωγού κατά το 1986 δεν ήταν σημαντική, θεωρείται σωστό να εξαιρεθεί αυτή η εταιρεία από τον υπολογισμό της ζημίας.

Προβλήθηκε επίσης το επιχείρημα ότι πρέπει να ληφθεί υπόψη το γεγονός ότι ορισμένες εισαγωγές του προϊόντος που αποτελούν αντικείμενο ντάμπινγκ στη Γαλλία, πραγματοποιήθηκαν από την SIPA , δεδομένου ότι αυτός ο εισαγωγέας συνδεόταν, σύμφωνα με τους ισχυρισμούς, με τους γάλλους παραγωγούς. Ωστόσο, διαπιστώθηκε ότι οι γάλλοι παραγωγοί είχαν ουσιαστικά λιγότερο από το 50 % των μετοχών του κεφαλαίου αυτής της εταιρείας (ενώ οι χρήστες και οι εισαγωγείς κατείχαν μαζί το 50 % των μετοχών).

(26) Διαπιστώθηκε ότι μεταξύ 1984 και 1986, με την υπόθεση ότι θα συνεχιστεί η τάση που είχε σημειωθεί τους πρώτους εννέα μήνες και κατά τους υπόλοιπους τρεις μήνες του 1986, η κατανάλωση ουρίας στην Κοινότητα στην ελεύθερη αγορά αυξήθηκε κατά 33,7 % και η κατανάλωση ουρίας για γεωργικούς σκοπούς αυξήθηκε κατά 41,6 %.

Κατά την εξέταση των επιπτώσεων στην κοινοτική αγορά, διαπιστώθηκε ότι η συνολική παραγωγή ουρίας μειώθηκε από 5 567 000 τόνους περίπου το 1984 σε 4 870 000 τόνους το 1985 και σε 4 313 000 τόνους το 1986 (με την υπόθεση ότι το ποσοστό παραγωγής για τους πρώτους εννέα μήνες του 1986 ήταν το ίδιο και κατά τους υπόλοιπους τρεις μήνες του 1986), δηλαδή κατά 12,5 % και 11,4 % το 1985 και 1986 αντίστοιχα. Η παραγωγή ουρίας που είναι διαθέσιμη για την ελεύθερη αγορά μειώθηκε από 4 415 321 τόνους περίπου το 1984 σε 3 710 000 περίπου τόνους το 1985 και 3 228 000 τόνους το 1986, με την υπόθεση ότι το ποσοστό παραγωγής που σημειώθηκε κατά τους εννέα πρώτους μήνες του 1986 θα ήταν το ίδιο και κατά τους υπόλοιπους τρεις μήνες του 1986. Αυτή η εξέλιξη αντιστοιχεί σε μείωση κατά 16 % και 13 % το 1985 και 1986 αντίστοιχα, σε σύγκριση με τα προηγούμενα χρόνια.

(27) Σχετικά με τη χρησιμοποίηση του παραγωγικού δυναμικού της κοινοτικής βιομηχανίας, αυτό μειώθηκε από 85 % περίπου το 1984 σε 77 % περίπου το 1985 και σε 66 % περίπου το 1986. Περισσότερα στοιχεία όσον αφορά τη χρησιμοποίηση του δυναμικού παραγωγής ουρίας για την ελεύθερη αγορά μόνο, δεν ήταν διαθέσιμα.

(28) Οι συνολικές πωλήσεις ουρίας στην Κοινότητα που παράγεται στην Κοινότητα αυξήθηκαν από 3 587 000 τόνους περίπου το 1984 σε 3 615 000 τόνους περίπου το 1985. Το 1986 οι πωλήσεις αυτές μειώθηκαν σε 3 461 000 τόνους περίπου (με την υπόθεση ότι η τάση που είχε σημειωθεί κατά τους πρώτους εννέα μήνες του 1986 συνεχίστηκε και κατά τους τελευταίους τρεις μήνες του 1986), δηλαδή σε επίπεδο 3,5 % κάτω από το επίπεδο του 1984. Οι πωλήσεις ουρίας των κοινοτικών παραγωγών, η οποία προορίζεται για την ελεύθερη αγορά στην Κοινότητα, μειώθηκαν από 2 435 771 τόνους το 1984 σε 1 782 315 τόνους κατά τους πρώτους εννέα μήνες του 1986. Με την υπόθεση ότι η τάση των πωλήσεων κατά τους πρώτους εννέα μήνες τους 1986, συνεχίστηκε και κατά τους υπόλοιπους τρεις μήνες του 1986, οι πωλήσεις πρόκειται να ανέλθουν σε 2 376 420 τόνους το 1986, που αντιστοιχεί σε μείωση κατά 2,44 % σε σύγκριση με το 1984. Οι πωλήσεις ουρίας αυτών των εταιρειών για γεωργικούς σκοπούς παρέμειναν σταθερές κατά την ίδια περίοδο.

Οι πωλήσεις ουρίας των κοινοτικών παραγωγών εκτός της Κοινότητας μειώθηκαν από 1 901 000 τόνους περίπου το 1984 σε 1 492 000 περίπου το 1985 και σε 728 000 τόνους περίπου το 1986 (με την υπόθεση ότι η τάση που είχε σημειωθεί κατά τους πρώτους εννέα μήνες συνεχίστηκε και κατά τους τελευταίους τρεις μήνες). Αυτή η τάση, ωστόσο, δεν επηρέασε το κόστος παραγωγής που χρησιμοποιήθηκε ως βάση για τον υπολογισμό του δασμού αντιντάμπινγκ.

(29) Το τμήμα της ελεύθερης αγοράς ουρίας που κατέχουν οι κοινοτικοί παραγωγοί ανερχόταν σε 89,15 % το 1984. Το 1985 μειώθηκε σε 83,47 % και για τους πρώτους εννέα μήνες του 1986 μειώθηκε περαιτέρω σε 65 % περίπου. Το τμήμα της αγοράς ουρίας για γεωργικούς σκοπούς αυτών των παραγωγών μειώθηκε από 87,32 % το 1984 σε 81,18 % το 1985 και σε 61,46 % για τους πρώτους εννέα μήνες του 1986.

Στη Γαλλία και Ιταλία, που αντιπροσώπευαν τις κυριότερες αγορές ουρίας για γεωργικούς σκοπούς πριν από την ένταξη της Ισπανίας και Πορτογαλίας στην Κοινότητα, το τμήμα που κατείχαν οι κοινοτικοί παραγωγοί στην αγορά ουρίας για γεωργικούς σκοπούς μειώθηκε από 97,35 % σε 81,49 % και από 89,54 % σε 72,10 % αντίστοιχα μεταξύ 1984 και 1986. (30) Σχετικά με τις τιμές και την αποδοτικότητα, η Επιτροπή θεώρησε κατάλληλο να εξετάσει τα εξής:

i) την εξέλιξη των τιμών πώλησης με τις οποίες οι καταγγέλλοντες παραγωγοί πωλούσαν την ουρία κατά την περίοδο από την 1η Ιουλίου 1985 έως τις 30 Σεπτεμβρίου 1986 στην Κοινότητα·

ii) τη σχέση μεταξύ αυτών των τιμών του κόστους παραγωγής στο οποίο υποβλήθηκαν οι κοινοτικοί παραγωγοί ουρίας κατά την περίοδο αυτή και της αποδοτικότητας όσον αφορά τις πωλήσεις τους ουρίας στην Κοινότητα·

iii) τη σχέση μεταξύ των τιμών που εφαρμόζουν οι καταγγέλλοντες παραγωγοί και των τιμών με τις οποίες πωλήθηκαν τα προϊόντα που αποτελούσαν αντικείμενο ντάμπινγκ στην Κοινότητα.

Επειδή ένας μεγάλος αριθμός εισαγωγέων δεν συνεργάστηκε με την Επιτροπή κατά τη διάρκεια της έρευνας, ήταν δύσκολο να υπολογιστεί το συνολικό επίπεδο κατά το οποίο μειώθηκαν οι τιμές λόγω των εισαγωγών που αποτελούν αντικείμενο ντάμπινγκ. Τα μέσα σταθμισμένα περιθώρια, ως εκ τούτου, υπολογίστηκαν προσωρινά με βάση τα διαθέσιμα στοιχεία, δηλαδή τις τιμές εξαγωγής συν τους δασμούς εισαγωγής, ένα εύλογο περιθώριο κέρδους για τον εισαγωγέα και τα υπόλοιπα έξοδα. Στην Ιταλία καθώς και στη Γαλλία διαπιστώθηκαν σημαντικά περιθώρια μείωσης τιμών (βλέπε σημεία 31 και 32).

Δεδομένου ότι το 90 % περίπου των εισαγωγών που αποτελούσαν αντικείμενο ντάμπινγκ πωλήθηκαν για γεωργικούς σκοπούς, αυτά τα στοιχεία εξετάστηκαν καταρχήν σε σχέση με τους κοινοτικούς παραγωγούς που πωλούσαν ουρία στις παραδοσιακές αγορές γεωργικής ουρίας, δηλαδή στην Ιταλία και Γαλλία, και οι οποίοι συνεργάστηκαν ικανοποιητικά με την Επιτροπή κατά τη διάρκεια της έρευνας. Το 1985, αυτοί οι παραγωγοί αντιπροσώπευαν πάνω από το 50 % των πωλήσεων ουρίας για γεωργικούς σκοπούς που πραγματοποιούσαν οι κοινοτικοί παραγωγοί στην Ιταλία και Γαλλία. Στη συνέχεια, η Επιτροπή εξέτασε επίσης, όπου έκρινε κατάλληλο, κατά πόσο οι εισαγωγές που αποτελούσαν αντικείμενο ντάμπινγκ είχαν επιπτώσεις στις τιμές ουρίας που χρησιμοποιείται για τεχνικές εφαρμογές, δηλαδή κυρίως για την παραγωγή κόλλας και συνθετικής ρητίνης.

(31) Ιταλία

α) Η αγορά ουρίας για γεωργικούς σκοπούς

Το 1985, η κατανάλωση στην εν λόγω αγορά ανερχόταν σε 1 000 000 τόνους περίπου, που αντιστοιχούν στο 52 % περίπου της συνολικής κατανάλωσης ουρίας για γεωργικούς σκοπούς στην Κοινότητα με τη σύνθεσή της στις 31 Δεκεμβρίου 1985. Οι ιταλικές αρχές καθορίζουν συνήθως τιμές CIP (Comitato Interministeriale Prezzi), δηλαδή μέγιστες μηνιαίες τιμές πώλησης, πριν ή στις αρχές της γεωργικής περιόδου (Ιούνιο-Μάιο) με βάση τα στοιχεία που αφορούν την εξέλιξη του κόστους παραγωγής ουρίας, τα οποία υποβάλλουν οι ιταλοί παραγωγοί. Η διάρθρωση των τιμών είναι συνήθως η ακόλουθη:

i) καθορίζεται βασική τιμή για τον Νοέμβριο και Δεκέμβριο·

ii) επειδή από τον Ιούνιο έως τον Οκτώβριο η κατανάλωση της ουρίας είναι μικρή, οι τιμές καθορίζονται σε χαμηλότερο επίπεδο από ό,τι οι βασικές τιμές έτσι ώστε να ενθαρρύνονται οι χρήστες να αγοράζουν το προϊόν νωρίτερα και να το αποθηκεύουν οι ίδιοι·

iii) επειδή η ζήτηση και η κατανάλωση ουρίας είναι μεγάλη τον Ιανουάριο έως τον Μάιο, οι τιμές καθορίζονται σε ανώτερα επίπεδα απ' ότι οι βασικές τιμές.

Διαπιστώθηκε ότι κατά το μεγαλύτερο τμήμα της περιόδου από 1ης Ιουλίου 1985 έως 30 Σεπτεμβρίου 1986, οι τιμές της αγοράς παρέκκλιναν σημαντικά από τις τιμές CIP που καθορίστηκαν για καθέναν από αυτούς τους μήνες. Όσον αφορά έναν από τους δύο ιταλούς παραγωγούς ουρίας που κατέχει σημαντικό τμήμα της αγοράς στην Ιταλία, διαπιστώθηκε ότι η μέση μηνιαία καθαρή τιμή τιμολογίου (πριν από τη χορήγηση εκπτώσεων) μειώθηκε κατά 15 % περίπου από τον Ιούλιο 1985 έως τον Ιούνιο 1986. Διαπιστώθηκε επίσης ότι τα μέσα σταθμισμένα περιθώρια μείωσης τιμών κυμαίνονταν μεταξύ 15 % και 21 % και ότι ο ενδιαφερόμενος κοινοτικός παραγωγός ήταν υποχρεωμένος να χορηγεί εκπτώσεις, το ποσό των οποίων αυξανόταν συνεχώς.

Από την 1η Ιουλίου 1985 έως τις 30 Ιουνίου 1986, αυτές οι εκπτώσεις αντιστοιχούσαν συνολικά σε 18,3 % και 22,6 % για την ουρία σε κόκκους και σε σφαιρίδια αντίστοιχα, της συνολικής καθαρής αξίας του τιμολογίου. Ως εκ τούτου, οι καθαρές τιμές μετά τη χορήγηση της έκπτωσης κατά την ίδια περίοδο μειώθηκαν κατά 31 % και 32 % για την ουρία σε κόκκους και σε σφαιρίδια αντίστοιχα.

Όσον αφορά την εξέλιξη του κόστους παραγωγής (ανά μονάδα) αυτής της εταιρείας, διαπιστώθηκε ότι το 1985 ήταν κατά 15 % υψηλότερο από ό,τι το 1984, ενώ οι μέσες καθαρές τιμές πώλησης μειώθηκαν κατά 2 % περίπου μεταξύ 1984 και 1985. Διαπιστώθηκε επίσης ότι κατά τους πρώτους εννέα μήνες του 1986, σε σύγκριση με τους πρώτους εννέα μήνες του 1985, το κόστος παραγωγής ανά μονάδα μειώθηκε κατά 16 %, ενώ οι μέσες καθαρές τιμές ανά μονάδα μετά τη χορήγηση της έκπτωσης είχαν μειωθεί κατά 27 %.

Σχετικά με την αποδοτικότητα που είχε ο ίδιος παραγωγός, διαπιστώθηκε ότι τα κέρδη μειώθηκαν κατά 13 % το 1985 και ότι, κατά τους πρώτους εννέα μήνες του 1986, οι συνολικές εγχώριες πωλήσες ουρίας είχαν υποστεί ζημίες ύψους 8 %. β) Η αγορά ουρίας για τεχικές εφαρμογές

Το 1985, η κατανάλωση στην εν λόγω αγορά έφθασε ένα ποσό που αντιστοιχεί σε 24 % περίπου της συνολικής κατανάλωσης ουρίας του τεχνικού τύπου στην Κοινότητα με τη σύνθεσή της στις 31 Δεκεμβρίου 1985. Οι ιταλικές αρχές δεν καθορίθουν τιμές CIP για αυτόν τον τύπο ουρίας.

Διαπιστώθηκε ότι τα μέσα σταθμισμένα περιθώρια μείωσης τιμών κυμαίνονταν μεταξύ 5 % και 17 % και ότι οι μέσες καθαρές τιμές πώλησης γι'αυτόν τον τύπο ουρίας μειώθηκαν κατά 40 % από τον Ιούλιο 1985 έως τον Ιούνιο 1986.

Επιπλέον, διαπιστώθηκε ότι το κόστος παραγωγής γι' αυτόν τον τύπο του προϊόντος ήταν παρόμοιο με το κόστος της ουρίας για γεωργικούς σκοπούς και ότι η αποδοτικότητα από τον Ιούλιο 1985 έως το Σεπτέμβριο 1986 ακολούθησε την ίδια τάση με αυτή που σημείωσε η ουρία για γεωργικούς σκοπούς.

(32) Γαλλία

Το 1985, η κατανάλωση στην αγορά ουρίας για γεωργικούς σκοπούς ανερχόταν σε 375 000 τόνους περίπου που αντιστοιχεί σε 20 % περίπου της συνολικής κατανάλωσης ουρίας για γεωργικούς σκοπούς στην Κοινότητα με τη σύνθεσή της στις 31 Δεκεμβρίου 1985.

Οι προμηθευτές ουρίας στη Γαλλία καθορίζουν παραδοσιακά τον κατάλογο τιμών τους στην αρχή της περιόδου (Ιούλιος-Ιούνιος) και για περίοδο 12 μηνών. Για να ενθαρρυνθούν οι πελάτες να αγοράζουν και να αποθηκεύουν την ουρία πριν από την περίοδο της κατανάλωσης, οι τιμές ήταν αισθητά χαμηλότερες κατά την αρχή της περιόδου. Οι χαμηλότερες τιμές καθορίστηκαν για τις προμήθειες του Ιουλίου. Για τις παραδόσεις που έλαβαν χώρα κατά τους επόμενους μήνες καθορίστηκε μηνιαία αύξηση των τιμών κατά ένα σταθερό περιθώριο πάνω από τη βασική τιμή.

Από το 1984/85, το σύστημα αυτό αντικαταστάθηκε από τον κανόνα της «ρήτρας μείωσης», σύμφωνα με τον οποίο η τιμή καταλόγου αναπροσαρμόζεται αναδρομικά κατά τη διάρκεια της περιόδου με βάση τις χαμηλότερες τιμές που προσφέρουν στην αγορά άλλοι προμηθευτές. Έγιναν οι ακόλουθες διαπιστώσεις όσον αφορά τρεις κοινοτικούς παραγωγούς οι οποίοι, κατά τους πρώτους εννέα μήνες του 1986, αντιπροσώπευαν το 80 % περίπου των κοινοτικών προμηθειών ουρίας για γεωργικούς σκοπούς στη Γαλλία. Η μέση τιμή τιμολογίου, πριν από την έκπτωση, των ενδιαφερομένων κοινοτικών παραγωγών ήταν χαμηλότερη από την τιμή των εισαγωγών που ήταν αντικείμενο ντάμπινγκ κατά μέσα σταθμισμένα περιθώρια κυμαινόμενα μεταξύ 27 και 35 %.

i) Εταιρεία Α:

Η εταιρεία αναγκάστηκε να μειώσει τις τιμές τιμολογίου της και να χορηγήση εκπτώσεις αναδρομικά λόγω της πτώσης των μέσων καθαρών τιμών πώλησης κατά 30 %. Το μέσο κόστος παραγωγής στο εργοστάσιο, από το οποίο όλη σχεδόν η παραγωγή πωλήθηκε στην εγχώρια αγορά, παρέμεινε σχεδόν σταθερή κατά την ίδια περίοδο.

Όσον αφορά τις πωλήσεις στην εγχώρια αγορά κατά το δεύτερο εξάμηνο του 1985, η εταιρεία εξακολούθησε να έχει κέρδη. Κατά τους πρώτους έξι μήνες του 1986, ωστόσο, υποβλήθηκε σε ζημιές ύψους 28 % στην εγχώρια αγορά.

Όσον αφορά τις πωλήσεις ουρίας για τεχνικές εφαρμογές, διαπιστώθηκε ότι οι μέσες καθαρές τιμές πώλησης στο μεγαλύτερο μοναδικό πελάτη που αντιπροσωπεύει το μεγαλύτερο μέρος των πωλήσεων αυτού του προϊόντος, μειώθηκαν κατά 20 % μεταξύ Ιουλίου 1985 και Ιουνίου 1986.

ii) Εταιρεία Β:

Οι μέσες καθαρές τιμές πώλησης μειώθηκαν κατά 32 % μεταξύ Ιουλίου 1985 και Ιουνίου 1986, λόγω των χαμηλοτέρων τιμών τιμολογίου και των εκπτώσεων που χορηγήθηκαν αναδρομικά. Ωστόσο, το κυριότερο εργοστάσιο αυτής της εταιρείας που παράγει ουρία για τη γαλλική αγορά έκλεισε για περίοδο εννέα μηνών το 1985, και η παραγωγή επανήλθε στα κανονικά επίπεδα μόνον τον Μάρτιο του 1986. Επομένως, δεν θεωρείται κατάλληλο να ληφθεί υπόψη η εξέλιξη του κόστους παραγωγής ή της αποδοτικότητας αυτής της εταιρείας.

iii) Εταιρεία Γ:

Η μέση καθαρή τιμή πώλησης πριν από τη χορήγηση έκπτωσης μειώθηκε κατά 37 % μεταξύ Ιουλίου 1985 και Ιουνίου 1986. Επιπλέον, τον Νοέμβριο του 1985, η εταιρεία άρχισε να συστήνει αποθεματικό για να είναι σε θέση να αντιμετωπίσει την ανταγωνιστική κατάσταση της αγοράς και την ανάγκη αναπροσαρμογής των τιμών της αναδρομικά. Τον Μάρτιο του 1986, αυτό το αποθεματικό αυξήθηκε κατά 20 % ανά τόνο. Οι εκπτώσεις που πραγματικά πληρώθηκαν ανέρχονται στο 5,3 % του καθαρού κύκλου εργασιών από τον Ιούνιο 1985 έως τον Μάιο 1986.

Για τις προμήθειες ουρίας μεταξύ του Ιουνίου και Σεπτεμβρίου 1986, το αποθεματικό αυξήθηκε περαιτέρω κατά 10 %. Το συνολικό ποσό του αποθεματικού αντιστοιχούσε στο 17,7 % του κύκλου εργασιών κατά την ίδια περίοδο.

Μεταξύ του πρώτου εξαμήνου του 1985 και των πρώτων εννέα μηνών του 1986, το μέσο κόστος παραγωγής μειώθηκε κατά 31 %, αλλά τα κέρδη μειώθηκαν κατά 83 % περίπου.

(33) Ισπανία

Η Ισπανία αποτελεί μια άλλη μεγάλη αγορά με μεγάλη κατανάλωση ουρίας. Ωστόσο, επειδή πριν από την ένταξη οι συνθήκες στην αγορά της Ισπανίας διέφεραν σημαντικά από τις συνθήκες που επικρατούσαν στην Κοινότητα με την σύνθεσή της στις 31 Δεκεμβρίου 1985, και δεδομένου ότι το 1986 εφαρμοζόταν στην Ισπανία σχέδιο μετατροπής για τον τομέα των λιπασμάτων, δεν θεωρήθηκε σκόπιμο να γίνουν πρόσθετες διαπιστώσεις ως προς τη ζημία όσον αφορά τους ισπανούς παραγωγούς.

(34) Καθορίζοντας τις επιπτώσεις των εισαγωγών που αποτελούν αντικείμενο ντάμπινγκ στην κοινοτική βιομηχανία, η Επιτροπή εξέτασε το αποτέλεσμα όλων των εισαγωγών που αποτελούν αντικείμενο ντάμπινγκ από όλες τις ενδιαφερόμενες χώρες. Για να διαπιστώσει αν η σώρευση ήταν ενδεδειγμένη, η Επιτροπή εξέτασε κατά πόσο οι εν λόγω εισαγωγές που αποτελούν αντικείμενο ντάμπινγκ συνέβαλαν στη σημαντική ζημία που έχει προκληθεί στον κλάδο της κοινοτικής βιομηχανίας. Συνάγοντας τα συμπεράσματά της, η Επιτροπή εξέτασε τη δυνατότητα σύγκρισης των εισαγομένων προϊόντων ως προς τα χημικά και τεχνικά χαρακτηριστικά, τους όγκους που έχουν εισαχθεί, την αύξηση του όγκου των εισαγωγών από το 1984, το χαμηλό επίπεδο των τιμών για τα προϊόντα από όλες τις προμηθεύτριες χώρες και το βαθμό κατά τον οποίο τα εισαγόμενα προϊόντα ήταν ανταγωνιστικά στην Κοινότητα με το αντίστοιχο ομοειδές προϊόν της κοινοτικής βιομηχανίας. Με βάση αυτή την ανάλυση, η Επιτροπή κατέληξε στο συμπέρασμα ότι για να καθοριστεί το επίπεδο της ζημίας που έχει προκληθεί στην κοινοτική βιομηχανία, πρέπει να ληφθούν υπόψη τα αποτελέσματα των εισαγωγών που αποτελούν αντικείμενο ντάμπινγκ σωρευτικά από όλες τις εν λόγω χώρες εξαγωγής.

Όσον αφορά τις εισαγωγές του προϊόντος καταγωγής Τρινιδάδ και Τομπάγκο, προβλήθηκε το επιχείρημα ότι τα προϊόντα αυτά δεν ήταν ανταγωνιστικά με το προϊόν καταγωγής των άλλων τρίτων χωρών που αφορούσε η διαδικασία, δεδομένου ότι το υλικό που παράγεται και εξάγεται στην Κοινότητα είναι ουρία σε κόκκους που χρησιμοποιείται για μείξη σε μείγματα λιπασμάτων, ενώ ο τύπος ουρίας καταγωγής των άλλων χωρών που αφορά αυτή η διαδικασία, η οποία πωλείται στην Κοινότητα, ήταν του τύπου σε σφαιρίδια. Επιπλέον, προβλήθηκε ο ισχυρισμός ότι η ουρία σε σφαιρίδια πωλείται γενικά σε υψηλότερες τιμές από ότι η ουρία σε κόκκους.

Ωστόσο, κατά την έρευνα διαπιστώθηκε ότι η ουρία σε κόκκους και η ουρία σε σφαιρίδια είναι ομοειδή προϊόντα. Καταρχήν, η ουρία σε σφαιρίδια και η ουρία σε κόκκκους είναι παρόμοια προϊόντα από χημικής πλευράς. Κατά δεύτερο λόγο, τα τεχνικά χαρακτηριστικά όπως το μέγεθος της μονάδας, η αντοχή στη σύνθλιψη ή η αντοχή επιφανείας, δεν επηρεάζουν σημαντικά τη δυνατότητα υποκατάστασης των δύο τύπων. Επίσης δεν προσκομίστηκε κανένα στοιχείο που να αποδεικνύει ότι κατά την περίοδο που κάλυψε η έρευνα, είχε καταβληθεί πριμοδότηση για την ουρία σε κόκκους. Σχετικά με τις τιμές εισαγωγής του προϊόντος καταγωγής Τρινιδάδ και Τομπάγκο, διαπιστώθηκε ότι οι μέσες τιμές που εφήρμοσε ο εξαγωγέας στο Τρινιδάδ και Τομπάγκο κατά την περίοδο που κάλυψε η έρευνα, δεν ήταν υψηλότερες από τις τιμές που εφήρμοζαν κατά την ίδια περίοδο οι περισσότεροι από τους άλλους εξαγωγείς που αφορούσε αυτή η διαδικασία.

(35) Η Επιτροπή εξέτασε αν η ζημία προκλήθηκε από άλλους παράγοντες όπως το πλεόνασμα ουρίας που υπάρχει σήμερα παγκοσμίως και το οποίο, σύμφωνα με ορισμένους εξαγωγείς και εισαγωγείς, οδήγησε στη γενική συμπίεση των τιμών. Επιπλέον, ορισμένα μέρη ισχυρίσθηκαν ότι, αν διαπιστωθεί ότι οι κοινοτικοί παραγωγοί αντιμετώπιζαν ορισμένες δυσκολίες, οι δυσκολίες αυτές οφείλονταν στον αυστηρό ανταγωνισμό που επικρατούσε μεταξύ των ιδίων των κοινοτικών παραγωγών και όχι στις εισαγωγές από τρίτες χώρες.

Με βάση τα στοιχεία που διαθέτει η Επιτροπή φαίνεται ότι, από το 1984, υπάρχει παγκοσμίως ένα σημαντικό δυναμικό παραγωγής που δεν έχει χρησιμοποιηθεί και ένα πλεόνασμα παραγωγής σε σχέση με την κατανάλωση ουρίας και άλλων λιπασμάτων τα οποία, ακόμα και αν δεν είχαν ασκηθεί πρακτικές ντάμπινγκ από τις εισαγωγές αυτές, μπορούσαν να οδηγήσουν σε πτώση των τιμών στην Κοινότητα, ιδιαίτερα επειδή η αγορά λιπασμάτων είναι μια σε μεγάλο βαθμό διαφανής αγορά, στην οποία η ενημέρωση είναι συνήθως εύκολα προσιτή στους αγοραστές και πωλητές. Αυτός ο παράγοντας λήφθηκε υπόψη κατά τον υπολογισμό του ποσού του δασμού αντιντάμπινγκ που είναι αναγκαίος για να εξαληφθεί η ζημία (βλέπε σημείο 42).

Όσον αφορά τις πωλήσεις στο εσωτερικό της Κοινότητας διαπιστώθηκε ότι σημαντικές ποσότητες ουρίας για γεωργικούς σκοπούς, πωλήθηκαν στη γαλλική αγορά από κοινοτικούς παραγωγούς που είναι εγκατεστημένοι σε άλλα κράτη μέλη. Επειδή η ουρία είναι ένα πολύ ευαίσθητο προϊόν ως προς τις τιμές, οι παραγωγοί αυτοί αναγκάσθηκαν επίσης να μειώσουν τις τιμές πωλήσεών τους ή να χορηγήσουν εκπτώσεις στη γαλλική αγορά. Οι άλλοι κοινοτικοί παραγωγοί δεν πραγματοποίησαν σημαντικές πωλήσεις στην Ιταλία.

Σχετικά με τις εισαγωγές από τρίτες χώρες που δεν αφορά η παρούσα διαδικασία, πριν από την κίνηση της εν λόγω διαδικασίας η Επιτροπή εξέτασε τα τμήματα που κατέχει καθεμία από αυτές τις χώρες εξαγωγής στην κοινοτική αγορά με βάση τα, εκ πρώτης όψεως, στοιχεία που υποβλήθηκαν από τους καταγγέλλοντες. Διαπιστώθηκε ότι το μέγεθος αυτών των μεμονομένων τμημάτων που κατέχουν στην αγορά δεν ήταν τόσο σημαντικό ώστε να συμπεριληφθούν στην παρούσα διαδικασία.

(36) Η Επιτροπή έλαβε υπόψη όλα τα ανωτέρω στοιχεία. Ωστόσο, θεώρησε ότι η σημαντική αύξηση των εισαγωγών που αποτελούν αντικείμενο ντάμπινγκ, και ιδιαίτερα οι χαμηλές τιμές με τις οποίες οι εισαγωγές αυτές πωλούνται στην Κοινότητα, ήταν ένας σημαντικός παράγοντας που ανάγκασε την κοινοτική βιομηχανία να ευθυγραμμίσει προς τα κάτω τις τιμές σε επίπεδα που δεν είναι επαρκή για να καλυφθεί το κόστος της. Ειδικότερα για ένα προϊόν όπως η ουρία, για την οποία η τιμή αγοράς φαίνεται να είναι ένας καθοριστικός παράγοντας και για την οποία η διαφά νεια μεταξύ του προμηθευτή και του πελάτη φαίνεται ότι δεν έχει καμία σημασία, οι πωλήσεις σε χαμηλές τιμές εκτός της Κοινότητας μπορούν να έχουν σοβαρά δυσμενή αποτελέσματα στην εγχώρια βιομηχανία. Το γεγονός αυτό οδήγησε την Επιτροπή να καθορίσει ότι, παρά την ύπαρξη του μεγάλου δυναμικού παραγωγής και των πλεονασμάτων, οι επιπτώσεις των εισαγωγών ουρίας που αποτελούν αντικείμενο ντάμπινγκ, καταγωγής των χωρών που αφορά αυτή η διαδικασία, αν εξετασθούν χωριστά, πρέπει να θεωρηθούν ότι προκαλούν σημαντική ζημία στο σχετικό κλάδο της κοινοτικής βιομηχανίας.

Δ. ΤΑ ΣΥΜΦΕΡΟΝΤΑ ΤΗΣ ΚΟΙΝΟΤΗΤΑΣ

(37) Οι αγροτικές ενώσεις ισχυρίστηκαν ότι δεν ήταν προς το συμφέρον της Κοινότητας να θεσπιστούν μέτρα επειδή αυτό θα οδηγούσε σε αύξηση των τιμών αγοράς ουρίας που πρέπει να καταβάλουν οι αγρότες. Ωστόσο, δεν υποβλήθηκε κανένα στοιχείο που να αποδεικνύει ότι τα μέτρα άμυνας ενδέχεται να έχουν σημαντικό αντίκτυπο στο κόστος παραγωγής των αγροτών ή να τους εμποδίσουν να εφαρμόσουν την αύξηση αυτή στους καταναλωτές.

(38) Προβλήθηκε επίσης το επιχείρημα ότι τα μέτρα άμυνας θα αποθάρρυαν τους κοινοτικούς παραγωγούς ουρίας από το να μειώσουν τις τιμές πώλησης του εν λόγω προϊόντος για να ληφθεί υπόψη η σημαντική πτώση της τιμής του αερίου, που είναι η κυριότερη πρώτη ύλη για την παραγωγή ουρίας, από τις αρχές του 1986. Ωστόσο, διαπιστώθηκε ότι κατά την περίοδο που κάλυψε η έρευνα οι τιμές των κοινοτικών παραγωγών μειώθηκαν γενικά κατά ένα πολύ μεγαλύτερο ποσοστό από ό,τι μειώθηκε το κόστος παραγωγής τους. Σχετικά με αυτό θεωρείται ότι δεν πρέπει να επιβληθούν στους κοινοτικούς παραγωγούς υπερβολικές αυξήσεις των τιμών λόγω της απότομης αύξησης των εισαγωγών σε αθέμιτα χαμηλές τιμές.

(39) Επιπλέον, προβλήθηκε ο ισχυρισμός ότι δεν ήταν προς το συμφέρον της Κοινότητας να θεσπισθούν μέτρα άμυνας κατά χωρών όπως το Τρινιδάδ και Τομπάγκο, το Κουβέιτ και η Σαουδική Αραβία, λόγω των ειδικών χαρακτηριστικών που παρουσιάζουν οι σχέσεις μεταξύ της Κοινότητας και αυτών των τρίτων χωρών.

Η Επιτροπή θεωρεί ότι, αν και οι καλές σχέσεις με αυτές τις χώρες είναι προς το συμφέρον της Κοινότητας, οι κανονικές εμπορικές σχέσεις ορίζουν ότι οι πωλήσεις δεν πραγματοποιούνται σε τιμές που αποτελούν αντικείμενο ντάμπινγκ. Επίσης, η Κοινότητα θα εισήγαγε διακρίσεις εάν θέσπιζε μέτρα άμυνας κατά των εξαγωγέων προς ορισμένες χώρες οι οποίες πωλούσαν τα προϊόντα τους στην Κοινότητα σε τιμές που αποτελούσαν αντικείμενο ντάμπινγκ, αλλά όχι κατά των εξαγωγέων από άλλες χώρες οι οποίες εφήρμοζαν τις ίδιες πρακτικές.

(40) Ενόψει των ιδιαίτερα σοβαρών δυσκολιών που αντιμετωπίζει η κοινοτική βιομηχανία, η Επιτροπή κατέληξε στο συμπέρασμα ότι είναι προς το συμφέρον της Κοινότητας να ληφθούν μέτρα. Προκειμένου να αποτραπεί περαιτέρω ζημία κατά το υπόλοιπο χρονικό διάστημα της διαδικασίας, τα μέτρα αυτά πρέπει να λάβουν τη μορφή προσωρινού δασμού αντιντάμπινγκ.

Ε. ΠΟΣΟΣΤΟ ΤΟΥ ΔΑΣΜΟΥ

(41) Λαμβάνοντας υπόψη το ύψος της ζημίας, το ποσοστό του δασμού αυτού πρέπει να είναι χαμηλότερο από τα περιθώρια ντάμπινγκ, όπως αυτά έχουν υπολογιστεί προσωρινά, αλλά να είναι τέτοιο ώστε να εξαλείφεται η ζημία.

(42) Για να καθορίσει το ποσό του δασμού που είναι προσωρινά αναγκαίος για να εξαλειφθεί η ζημία που έχει προκληθεί στην κοινοτική βιομηχανία, η Επιτροπή εξέτασε τα ακόλουθα στοιχεία:

- τις τιμές πώλησης που είναι αναγκαίες για να καλυφθεί το κόστος παραγωγής κατά την περίοδο από την 1η Ιουλίου 1985 έως τις 30 Σεπτεμβρίου 1986, και για να προβλεφθεί κατάλληλο περιθώριο κέρδους για την κοινοτική βιομηχανία,

- το δυναμικό παραγωγής που δεν έχει χρησιμοποιηθεί και το πλεόνασμα της παραγωγής σε σχέση με την κατανάλωση ουρίας, τα οποία θεωρήθηκε ότι δημιούργησαν μία κατάσταση στην οποία αντιπροσωπευτικοί κοινοτικοί παραγωγοί δεν θα είχαν κέρδη ακόμη και αν δεν είχαν εφαρμοστεί πρακτικές ντάμπινγκ.

Αφού εξέτασε προσεκτικά αυτά τα στοιχεία και εν όψη του δυναμικού παραγωγής που δεν έχει χρησιμοποιηθεί παγκοσμίως και του πλεονάσματος παραγωγής σε σχέση με την κατανάλωση ουρίας, η Επιτροπή έκρινε σκόπιμο να καθορίσει το ποσό του δασμού σε τέτοιο επίπεδο ώστε ένας αντιπροσωπευτικός κοινοτικός παραγωγός να μπορεί να φθάσει το νεκρό σημείο με βάση το κόστος παραγωγής στο οποίο υποβλήθηκε κατά την περίοδο από την 1η Ιουλίου 1985 έως τις 30 Σεπτεμβρίου 1986. Ο αντιπροσωπευτικός κοινοτικός παραγωγός επιλέγη αφού λήφθηκαν υπόψη το μέγεθος της εταιρείας, η ποικιλία, η ηλικία και η αποτελεσματικότητα των εγκαταστάσεων παραγωγής και το γενικό κόστος παραγωγής. Με βάσει τα ανωτέρω η Επιτροπή καθόρισε ότι το ποσό του δασμού πρέπει να αντιστοιχεί στο ποσό κατά το οποίο η καθαρή τιμή «ελεύθερο στα σύνορα της Κοινότητας», πριν από την επιβολή του δασμού, είναι χαμηλότερη από 133 ECU ανά μετρικό τόνο.

(43) Πρέπει να καθοριστεί προθεσμία μέσα στην οποία τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν ακρόαση, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται προσωρινός δασμός αντιντάμπινγκ στις εισαγωγές ουρίας που υπάγεται στις διακρίσεις 31.02 Β και ex 31.02 Γ του κοινού δασμολογίου, που αντιστοιχούν στους κωδικούς ΝΙΜΕΧΕ 31.02-15 και 31.02-80, καταγωγής Τσεχοσλοβακίας, Λαοκρατικής Δημοκρατίας της Γερμανίας, Κουβέιτ, Λιβύης, Σαουδικής Αραβίας, Σοβιετικής Ένωσης, Τρινιδάδ και Τομπάγκο και Γιουγκοσλαβίας.

2. Το ποσό του δασμού είναι ίσο προς το ποσό κατά το οποίο η καθαρή τιμή ανά τόνο «ελεύθερο στα σύνορα της Κοινότητας», πριν από την επιβολή του δασμού, είναι μικρότερη από 133 ECU.

3. Εφαρμόζονται οι διατάξεις που ισχύουν για τους δασμούς

4. Η θέση σε ελεύθερη κυκλοφορία στην Κοινότητα των προϊόντων που αναφέρονται στην παράγραφο 1, εξαρτάται από την κατάθεση εγγύησης, ισοδύναμης προς το ποσό του προσωρινού δασμού.

Άρθρο 2

Με την επιφύλαξη του άρθρου 7 παράγραφος 4 στοιχεία β) και γ) του κανονισμού (ΕΟΚ) αριθ. 2176/84, τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή σε προθεσμία μηνός από την έναρξη ισχύος του κανονισμού αυτού.

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Με την επιφύλαξη των διατάξεων των άρθρων 11, 12 και 14 του κανονισμού (ΕΟΚ) αριθ. 2176/84, εφαρμόζεται για περίοδο τεσσάρων μηνών, εκτός αν το Συμβούλιο θεσπίσει οριστικά μέτρα πριν από τη λήξη της περιόδου αυτής.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Μαΐου 1987.

Για την Επιτροπή

Willy DE CLERCQ

Μέλος της Επιτροπής